84.		Licenčná zmluva na použitie ochrannej známky (§ 20 ZOZ)
Čl. I
Zmluvné strany
1.	FIFO, s.r.o., Hlinská ul. č. 1, 010 01 Žilina, IČO, DIČ, IČ DPH
zastúpená Ing. Jánom Rusom, konateľom
zapísaná v obchodnom registri Okresného súdu v Žiline, odd., vl. č. .............................
(ďalej len „poskytovateľ“)
2.	KIKA, a.s., Námestie hrdinov č. 12, 841 01 Bratislava, IČO, DIČ, IČ DPH
zastúpená PhDr. Petrom Novotným, členom predstavenstva
zapísaná v obchodnom registri Okresného súdu Bratislava I, odd. vl. č. ...................................
(ďalej len „nadobúdateľ“)
Preambula
Poskytovateľ je autorom, oprávneným vlastníkom a registrovaným užívateľom ochrannej známky PRSA.
Nadobúdateľ je akciovou spoločnosťou, ktorá má záujem o používanie uvedeného druhu predmetu duševného vlastníctva.
Z tohto dôvodu sa zmluvné strany dohodli na uzatvorení tejto zmluvy podľa ďalej uvedených podmienok.
Čl. II
Predmet zmluvy
1.	Poskytovateľ na základe tejto zmluvy:
a)	udeľuje nadobúdateľovi licenciu na použitie svojej textovej ochrannej známky PRSA, registrovanej na Úrade priemyselného vlastníctva SR Banská Bystrica pod č. .....................
b)	prenajíma nadobúdateľovi danú ochrannú známku podľa podmienok uvedených v zmluve.
2.	Nadobúdateľ sa za plnenie uvedené v ods. 1 zaväzuje zaplatiť autorovi odmenu podľa Čl. V zmluvy.
Čl. III
Licencia k ochrannej známke
Poskytovateľ vyhlasuje, že je oprávneným vlastníkom ochrannej známky nezaťaženej právami tretích osôb, a že disponuje registráciou Úradu priemyselného vlastníctva SR Banská Bystrica č. ...................... v súlade s ustanovením § 33 zákona č. 506/2009 Z. z. o ochranných známkach v znení neskorších predpisov.
2.	Na základe tejto zmluvy poskytovateľ udeľuje nadobúdateľovi nevýhradnú licenciu na použitie danej ochrannej známky a všetkých práv s ňou súvisiacich, a to všetkými známymi spôsobmi, najmä spôsobmi uvedenými v ustanovení § 20 zákona o ochranných známkach.
3.	Poskytovateľ udeľuje licenciu nadobúdateľovi v neobmedzenom rozsahu na dobu neurčitú počnúc odo dňa platnosti a účinnosti tejto zmluvy.
4.	Licencia sa udeľuje ako nevýhradná licencia, avšak autor nie je oprávnený bez písomného súhlasu nadobúdateľa udeliť licenciu na použitie vyššie spomínanej ochrannej známky osobám, ktoré sú konkurenciou nadobúdateľa.
5.	Nadobúdateľ nie je oprávnený udeliť tretej osobe sublicenciu v rozsahu udelenej licencie.
6.	Odmena autora za poskytnutie licencie je obsiahnutá v odmene uvedenej v Čl. IV zmluvy.
Čl. IV
Odmena
1.	Zmluvné strany sa dohodli na mesačnej odmene poskytovateľa za poskytnutie licencie a za nájom ochrannej známky PRSA, ktorá predstavuje sumu vo výške 1 000 € (slovom jedentisíc eur) mesačne bez DPH.
2.	Splatnosť odmeny je vždy do 15. dňa nasledujúceho kalendárneho mesiaca na základe faktúry autora. Jednotlivé platby budú zasielané na základe faktúry na účet autora uvedený v záhlaví tejto zmluvy.
Čl. V
Ďalšie dojednania
1.	Zmluvné strany sa dohodli, že poskytovateľ umožni nadobúdateľovi počas platnosti a účinnosti tejto zmluvy ochrannú známku PRSA registrovanú Úradom priemyselného vlastníctva SR Banská Bystrica pod č. ...................................
2.	Zmluvné strany sa dohodli, že poskytovateľ ochrannej známky nie je oprávnený počas platnosti tejto zmluvy umožniť jej použitie a všetky práva s ňou súvisiace na tretiu osobu.
3.	Nadobúdateľ berie na vedomie a zaväzuje sa rešpektovať, že poskytovateľ poskytol licenciu na využívaní ochrannej známky PRSA, registrovanej Úradom priemyselného vlastníctva SR Banská Bystrica pod č. ................... spoločnosti KIKA, a.s., Námestie hrdinov č. 12, 841 01 Bratislava.
4.	Nadobúdateľ nie je oprávnený počas platnosti tejto zmluvy udeliť akýmkoľvek spôsobom súhlas na použitie ochrannej známky PRSA tretej osobe bez súhlasu poskytovateľa. V prípade porušenia tohto ustanovenia sa nadobúdateľ zaväzuje nahradiť poskytovateľovi vzniknutú škodu.
Čl. VII
Trvanie zmluvy
1.	Táto zmluva sa uzatvára na dobu neurčitú počnúc dňom platnosti a účinnosti tejto zmluvy.
2.	Zmluvné strany sú oprávnené zmluvu vypovedať bez uvedenia dôvodu. Výpovedná lehota v trvaní 3 mesiacov začína plynúť prvým dňom kalendárneho mesiaca nasledujúceho po dni doručenia písomnej výpovede.
3.	Ktorákoľvek zo zmluvných strán je oprávnená okamžite odstúpiť od zmluvy v prípade, ak druhá zo zmluvných strán podstatným spôsobom poruší niektorú zo svojich povinností uvedených v zmluve. V prípade odstúpenia zmluva zaniká dňom doručenia odstúpenia a zmluvné strany sa zaväzujú do 10 dní vysporiadať vzájomné práva a povinnosti. Nárok na náhradu škody tým nie je dotknutý.
Čl. VIII
Záverečné ustanovenia
1.	Zmluva nadobúda platnosť a účinnosť dňom podpisu oboma zmluvnými stranami.
2.	Zmluva sa riadi ustanoveniami zákona č. 185/2015 Z. z. Autorský zákon v znení neskorších predpisov, zákona č. 506/2009 Z. z. o ochranných známkach v znení neskorších predpisov a ostatnými všeobecne záväznými právnymi predpismi platnými na území Slovenskej republiky.
3.	Strany sa dohodli, že akékoľvek písomnosti doručované na základe tejto zmluvy budú doručované na adresy zmluvných strán uvedené v záhlaví tejto zmluvy. Na účely tejto zmluvy sa za deň doručenia písomnosti považuje deň, kedy príjemca alebo jeho zamestnanec prijal písomnosť alebo odmietol písomnosť prijať. V prípade zmeny adresy sú zmluvné strany povinné sa navzájom informovať o tejto skutočnosti. V opačnom prípade sa písomnosť považuje za doručenú dňom odoslania na adresu uvedenú v záhlaví zmluvy.
4.	Ak sa niektorá časť tejto zmluvy stane neplatnou, nerobí táto skutočnosť neplatnou celú zmluvu. Táto zmluva je vyhotovená v 2 exemplároch, jeden exemplár pre autora a jeden pre nadobúdateľa.
5.	Zmluvu je možné meniť a dopĺňať len písomne, formou dodatkov podpísaných oboma zmluvnými stranami.
6.	Zmluvné strany prehlasujú, že ich zmluvná voľnosť nie je obmedzená, že túto zmluvu uzatvárajú slobodne a vážne, prejavy ich vôle sú určité, nekonajú v tiesni ani za nápadne nevýhodných podmienok, obsahu zmluvy porozumeli v plnom rozsahu, súhlasia s ním a na znak toho ju vlastnoručne podpisujú.
V Bratislave 24. 8. 2022					poskytovateľ	nadobúdateľ
Poznámka
Ochrannú známku môže tvoriť akékoľvek označenie, najmä slová vrátane osobných mien, kresby, písmená, číslice, farby, tvar tovaru alebo tvar obalu tovaru alebo zvuky, ak je toto označenie spôsobilé
a)	rozlíšiť tovary alebo služby jednej osoby od tovarov alebo služieb inej osoby a
b)	byť vyjadrené v registri ochranných známok Úradu priemyselného vlastníctva Slovenskej republiky spôsobom, ktorý príslušným orgánom a verejnosti umožňuje jasne a presne určiť predmet ochrany poskytnutej majiteľovi ochrannej známky.
Dňom podania prihlášky je deň doručenia podania úradu, ktoré obsahuje
a)	údaje, z ktorých je zrejmý úmysel prihlasovateľa, že žiada o zápis ochrannej známky,
b)	údaje umožňujúce identifikáciu prihlasovateľa a styk s prihlasovateľom alebo jeho zástupcom a
c)	ďalšie náležitosti stanovené zákonom.
Tovary a služby, pre ktoré má byť označenie zapísané ako ochranná známka, sa v zozname tovarov alebo služieb zatrieďujú podľa triedenia ustanoveného medzinárodnou dohodou.
Prihlasovateľ musí v zozname tovarov alebo služieb uviesť tovary alebo služby, pre ktoré požaduje ochranu, dostatočne jasne a presne, aby príslušným orgánom a verejnosti, najmä hospodárskym subjektom, bolo umožnené na tomto základe určiť rozsah požadovanej ochrany.
Ak majiteľ ochrannej známky udelil nevýlučnú licenciu, nie je dotknuté jeho právo používať ochrannú známku, ani jeho právo udeliť licenciu tretej osobe.